26. ΑΠΟΦΑΣΗ ΥΠΟΥΡΓΟΥ ΕΡΓΑΣΙΑΣ Αριθ. 11601 της 13/17 Μαρτ. 1987 (ΦΕΚ Β΄ 122) Κήρυξη εκτελεστής της αριθ.7/87 απόφασης του ΠΔΔΔ Αθηνών, για τον καθορισμό των γενικών κατωτάτων ορίων μισθών και ημερομισθίων των εργαζομένων όλης της Χώρας. Έχοντας υπόψη: Τις διατάξεις της παρ. 1 του άρθρ. 20 του Νόμ. 3239/55, όπως αυτές τροποποιήθηκαν με τα Ν.Δ. 3755/57, 186/69 και 1198/72, αποφασίζουμε: Κηρύσσουμε εκτελεστή την αριθ. 7 / 87 απόφαση του ΠΔΔΔ Αθηνών, που εκδόθηκε για να επιλύσει τη συλλογική διαφορά εργασίας, που δημιουργήθηκε ανάμεσα στους: 1)Σύνδεσμο Ελληνικών Βιομηχανιών, 2) Γενική Συνομοσπονδία Επαγγελματιών και Βιοτεχνών Ελλάδος, 3) Εμπορικό Σύλλογο Αθηνών, 4) Εμπορικό Σύλλογο Θεσ/νίκης αφενός και αφετέρου στη Γενική Συνομοσπονδία Εργατών Ελλάδος (ΓΣΕΕ) και που αφορά τον καθορισμό των γενικών κατωτάτων ορίων μισθών και ημερομισθίων των εργαζομένων όλης της Χώρας, της οποίας το περιεχόμενο έχει ως εξής: 1.Τα συνολικά γενικά κατώτατα όρια μισθών και ημερομισθίων όπως έχουν διαμορφωθεί την 31.12.86 με βάση την Εθνική Γενική Συλλογική Σύμβαση της 13 ης  Μαρτ. 1986 (ανωτ. αριθ. 25), αυξάνονται από 1 ης  Ιαν. 1987 με την ΑΤΑ, δηλαδή κατά ποσοστό 4,1%. 2.Τα παραπάνω συνολικά γενικά κατώτατα όρια μισθών και ημερομισθίων όπως διαμορφώνονται με την προηγούμενη παράγραφο, αναπροσαρμόζονται περαιτέρω από την 1.5.87 και από την 1.9.87 με την ΑΤΑ που καθορίζεται από την απόφαση του Υπουργού Εθνικής Οικονομίας, αμέσως μετά την έκδοσή της, όπως προβλέπεται από το Νόμ. 1584/ 86. 3.Για τη χορήγηση της αναπροσαρμογής των μισθών και ημερομισθίων που προβλέπονται από την απόφαση αυτή θα ισχύσουν τα κλιμάκια αποδοχών που καθορίζονται από την 8210/183/28.1.87 απ. Υπουργών Εθνικής Οικονομίας, Οικονομικών και Εργασίας. 4.Οι διατάξεις του άρθρ. 3 παρ. 1, 2 και 3 της 1/ 82 απόφασης του ΔΔΔΔ Αθηνών (ανωτ. αριθ. 20), που προσδιορίζουν το βασικό μισθό, το βασικό ημερομίσθιο και τα διορθωτικά ποσά, εξακολουθούν να ισχύουν. Τα επιδόματα που προβλέπονται από προηγούμενες Εθνικές Γενικές Συλλογικές Συμβάσεις Εργασίας ή όμοιας έκτασης Διαιτητικές αποφάσεις υπολογίζονται επί των βασικών μισθών και ημερομισθίων που προβλέπονται από την παραπάνω διαιτητική απόφαση. Κατά τα λοιπά εξακολουθούν να ισχύουν οι διατάξεις της από 13.3.86 Ε.Γ.Σ.Σ.Ε. 5.Τυχόν ανώτερες καθοριζόμενες αποδοχές (μισθοί και επιδόματα) ή ευνοϊκότεροι όροι εργασίας, που προβλέπονται από Νόμους, Δ/τα, Υπουργικές Αποφάσεις, Δ.Α., Εσωτερικούς Κανονισμούς, Έθιμα ή από τις ατομικές συμβάσεις εργασίας, δε θίγονται από τις διατάξεις της απόφασης αυτής. 6.Η ισχύς της απόφασης αυτής με τις παραπάνω διακρίσεις αρχίζει από 1 Ιαν. 1987. 